CELEX: 32022D1022
Language: ro
Date: 2022-06-09 00:00:00
Title: Decizia (UE) 2022/1022 a Consiliului din 9 iunie 2022 privind semnarea, în numele Uniunii Europene, a Protocolului referitor la aspecte specifice echipamentelor agricole, de construcții și miniere (Protocolul MAC) la Convenția privind garanțiile internaționale în materie de echipamente mobile

29.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 172/1
               
            
         DECIZIA (UE) 2022/1022 A CONSILIULUI
         din 9 iunie 2022
         privind semnarea, în numele Uniunii Europene, a Protocolului referitor la aspecte specifice echipamentelor agricole, de construcții și miniere (Protocolul MAC) la Convenția privind garanțiile internaționale în materie de echipamente mobile
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 81 alineatul (2) literele (a), (c) și (e), coroborat cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     Uniunea acționează în vederea stabilirii unui spațiu judiciar comun bazat pe principiul recunoașterii reciproce a hotărârilor judecătorești.
                  
               
                     (2)
                  
                  
                     Protocolul referitor la aspecte specifice echipamentelor agricole, de construcții și miniere (denumit în continuare „Protocolul MAC”) la Convenția privind garanțiile internaționale în materie de echipamente mobile, adoptat la Pretoria la 22 noiembrie 2019, contribuie în mod util la reglementarea aspectelor respective la nivel internațional. Prin urmare, este de dorit ca dispozițiile Protocolului MAC să se aplice cât mai curând posibil.
                  
               
                     (3)
                  
                  
                     Unele dintre aspectele abordate în Protocolul MAC afectează Regulamentele (CE) nr. 593/2008 (1), (UE) nr. 1215/2012 (2) și (UE) 2015/848 (3) ale Parlamentului European și ale Consiliului. Prin urmare, Uniunea are competență exclusivă în ceea ce privește aspectele respective, în timp ce celelalte aspecte nu intră în sfera de competență respectivă.
                  
               
                     (4)
                  
                  
                     Comisia a negociat Protocolul MAC în numele Uniunii, pentru părțile care intră în sfera de competență exclusivă a Uniunii.
                  
               
                     (5)
                  
                  
                     Articolul XXIV alineatul (1) din Protocolul MAC prevede că organizațiile de integrare economică regională, care au competență în anumite aspecte reglementate de Protocolul MAC, pot să semneze protocolul respectiv, să îl accepte, să îl aprobe sau să adere la el.
                  
               
                     (6)
                  
                  
                     Articolul XXIV alineatul (2) din Protocolul MAC prevede că, la momentul semnării, acceptării, aprobării sau aderării, o organizație de integrare economică regională trebuie să formuleze o declarație în care să precizeze aspectele reglementate de respectivul protocol pentru care competența a fost transferată organizației respective de către statele sale membre. Prin urmare, Uniunea ar trebui să formuleze o astfel de declarație în momentul semnării Protocolului MAC.
                  
               
                     (7)
                  
                  
                     Irlanda are obligații în temeiul Regulamentelor (CE) nr. 593/2008, (UE) nr. 1215/2012 și (UE) 2015/848 și, prin urmare, participă la adoptarea prezentei decizii.
                  
               
                     (8)
                  
                  
                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.
                  
               
                     (9)
                  
                  
                     Protocolul MAC ar trebui semnat în numele Uniunii, sub rezerva încheierii sale la o dată ulterioară, și declarația atașată ar trebui aprobată,
                  
               ADOPTĂ PREZENTA DECIZIE:
         
            Articolul 1
            Se autorizează semnarea, în numele Uniunii, a Protocolului referitor la aspecte specifice echipamentelor agricole, de construcții și miniere (Protocolul MAC) la Convenția privind garanțiile internaționale în materie de echipamente mobile, adoptat la Pretoria la 22 noiembrie 2019, sub rezerva încheierii sale (4).
         
         
            Articolul 2
            Se aprobă, în numele Uniunii, declarația atașată la prezenta decizie, sub rezerva adoptării, într-o etapă ulterioară. a deciziei privind încheierea Protocolului MAC.
         
         
            Articolul 3
            Președintele Consiliului este autorizat să desemneze persoana sau persoanele împuternicite să semneze Protocolul MAC în numele Uniunii, sub rezerva condiției prevăzute la articolul 4.
         
         
            Articolul 4
            Atunci când semnează Protocolul MAC, Uniunea formulează declarația atașată la prezenta decizie, în conformitate cu articolul XXIV alineatul (2) din Protocolul MAC.
         
         
            Articolul 5
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Luxemburg, 9 iunie 2022.
            
               
                  Pentru Consiliu
               
               
                  Președintele
               
               É. DUPOND-MORETTI
            
         
         
            (1)  Regulamentul (CE) nr. 593/2008 al Parlamentului European și al Consiliului din 17 iunie 2008 privind legea aplicabilă obligațiilor contractuale (Roma I) (JO L 177, 4.7.2008, p. 6).
         
            (2)  Regulamentul (UE) nr. 1215/2012 al Parlamentului European și al Consiliului din 12 decembrie 2012 privind competența judiciară, recunoașterea și executarea hotărârilor în materie civilă și comercială (JO L 351, 20.12.2012, p. 1).
         
            (3)  Regulamentul (UE) 2015/848 al Parlamentului European și al Consiliului din 20 mai 2015 privind procedurile de insolvență (JO L 141, 5.6.2015, p. 19).
         
            (4)  Textul Protocolului MAC se publică împreună cu decizia privind încheierea acestuia.
      
      
         
            Declarație în temeiul articolului XXIV alineatul (2) cu privire la competența Uniunii Europene în ceea ce privește aspectele reglementate de Protocolul referitor la aspecte specifice echipamentelor agricole, de construcții și miniere (Protocolul MAC) la Convenția privind garanțiile internaționale în materie de echipamente mobile, adoptat la Pretoria la 22 noiembrie 2019, pentru care statele membre și-au transferat propriile competențe Uniunii Europene
            
               1.   
               
                  Articolul XXIV alineatul (1) din Protocolul MAC prevede că organizațiile de integrare economică regională care sunt constituite de către state suverane și care au competențe în ceea ce privește anumite aspecte reglementate de Protocolul MAC pot semna protocolul sub rezerva prezentării declarației menționate la articolul XXIV alineatul (2). Uniunea Europeană a decis să semneze Protocolul MAC și formulează, pe această cale, declarația respectivă.
               
            
            
               2.   
               
                  Membrii actuali ai Uniunii Europene sunt Regatul Belgiei, Republica Bulgaria, Republica Cehă, Regatul Danemarcei, Republica Federală Germania, Republica Estonia, Irlanda, Republica Elenă, Regatul Spaniei, Republica Franceză, Republica Croația, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Ungaria, Republica Malta, Regatul Țărilor de Jos, Republica Austria, Republica Polonă, Republica Portugheză, România, Republica Slovenia, Republica Slovacă, Republica Finlanda și Regatul Suediei.
               
            
            
               3.   
               
                  Cu toate acestea, prezenta declarație nu se aplică Regatului Danemarcei, în conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene.
               
            
            
               4.   
               
                  Prezenta declarație nu se aplică teritoriilor statelor membre în care nu se aplică Tratatul privind funcționarea Uniunii Europene și nu aduce atingere actelor sau pozițiilor care pot fi adoptate în temeiul Protocolului MAC de către respectivele state membre în numele și în interesul acestor teritorii.
               
            
            
               5.   
               
                  Cu privire la aspectele reglementate de Protocolul MAC, Uniunea Europeană și-a exercitat competența prin adoptarea Regulamentului (UE) nr. 1215/2012 al Parlamentului European și al Consiliului din 12 decembrie 2012 privind competența judiciară, recunoașterea și executarea hotărârilor în materie civilă și comercială (1) (articolul IX din Protocolul MAC intitulat „Modificarea dispozițiilor privind măsurile provizorii”), a Regulamentului (UE) 2015/848 al Parlamentului European și al Consiliului din 20 mai 2015 privind procedurile de insolvență (2) (articolul X din Protocolul MAC intitulat „Măsuri aplicabile în caz de insolvență” și articolul XI din Protocolul MAC intitulat „Asistență în caz de insolvență”) și a Regulamentului (CE) nr. 593/2008 din 17 iunie 2008 privind legea aplicabilă obligațiilor contractuale (Roma I) (3) (articolul VI din Protocolul MAC intitulat „Legea aplicabilă”).
               
            
            
               6.   
               
                  Competența Uniunii Europene în temeiul Tratatului privind Uniunea Europeană și al Tratatului privind funcționarea Uniunii Europene este, prin natura sa, susceptibilă de a evolua în permanență. În cadrul instituit prin tratate, instituțiile competente pot adopta decizii care stabilesc sfera de competență a Uniunii Europene. Prin urmare, Uniunea Europeană își rezervă dreptul de a modifica în consecință prezenta declarație, fără ca acest fapt să constituie o condiție preliminară pentru exercitarea competenței sale cu privire la aspectele reglementate de Protocolul MAC.
               
            
            
               (1)  JO L 351, 20.12.2012, p. 1.
            
               (2)  JO L 141, 5.6.2015, p. 19.
            
               (3)  JO L 177, 4.7.2008, p. 6.